ด่วน !!! ปิดเอสเอ็มอีแบงก์สาขาบางบัวทอง
เอสเอ็มอีแบงก์ ปิดสาขาบางบัวทอง 4-6 ม.ค. หลังพระภิกษุ วัดละหาร รับกิจนิมนต์มาทำบุญที่สาขา ติดโควิด เร่งกันพนักงานกลุ่มเสี่ยงกักตัวตามมาตรฐาน พร้อมส่งพนักงานตรวจโควิดทุกคน 
4 ม.ค. 2564

รายงานข่าวจากธนาคารพัฒนาวิสาหกิจขนาดกลางและขนาดย่อมแห่งประเทศไทย(เอสเอ็มอีแบงก์) แจ้งว่า เนื่องจากเมื่อวันที่ 18 ธันวาคม 2563 ที่ผ่านมา พระภิกษุ อายุ 68 ปี วัดละหาร อ.บางบัวทอง จ.นนทบุรี รับกิจนิมนต์มาทำบุญ ณ อาคารสำนักงานสาขาบางบัวทอง SME D Bank ซึ่งต่อมา พระภิกษุรูปดังกล่าว ติดเชื้อโรค โควิด-19 ทำให้พนักงานสาขาที่ร่วมงาน และผู้เกี่ยวข้อง อยู่ในกลุ่มมีความเสี่ยง
ทั้งนี้ได้แจ้งปิดพื้นที่ อาคารสำนักงานสาขาบางบัวทอง เป็นการชั่วคราว ระหว่างวันที่ 4-6 มกราคม 2564 เพื่อทำความสะอาด ฆ่าเชื้อโรค ตามมาตรฐานกระทรวงสาธารณสุข
สำหรับพนักงานสาขาบางบัวทอง ทุกคนไม่มีอาการใด ๆ ทั้งสิ้น อย่างไรก็ตาม วันที่ 4 มกราคม 2564 จะให้พนักงานทุกคนเข้าตรวจเชื้อโรคโควิด-19 โดยให้พนักงานที่มีความเสี่ยงสูงกักตัวตามมาตรฐานกระทรวงสาธารณสุข อย่างไรก็ตามลูกค้ายังสามารถใช้บริการได้ที่สาขาใกล้เคียง สอบถามข้อมูลเพิ่มเติม Call Center 1357